Euroopan parlamentin päätöslauselma,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2004, pääluokka VII — Alueiden komitea

EUROOPAN PARLAMENTTI, joka

- ottaa huomioon Euroopan unionin yleisen talousarvion varainhoitovuodeksi 2004 [1],

- ottaa huomioon Euroopan yhteisöjen lopullisen tilinpäätöksen varainhoitovuodelta 2004 — Nide III (N6-0027/2005 — C6-0363/2005),

- ottaa huomioon tilintarkastustuomioistuimen vuosikertomuksen varainhoitovuodelta 2004 ja kertomuksen liitteenä olevat tarkastettujen toimielinten vastaukset [2],

- ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta [3],

- ottaa huomioon neuvoston 14. maaliskuuta 2006 antaman suosituksen (5971/2006 — C6-0092/2006),

- ottaa huomioon EY:n perustamissopimuksen 272 artiklan 10 kohdan sekä 275 ja 276 artiklan,

- ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [4] ja erityisesti sen 50, 86, 145, 146 ja 147 artiklan,

- ottaa huomioon 21. joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen [5],

- ottaa huomioon työjärjestyksen 71 artiklan ja liitteen V,

- ottaa huomioon talousarvion valvontavaliokunnan mietinnön (A6-0115/2006),

1. panee merkille, että vuonna 2004 alueiden komitean talousarvio oli 59413031 euroa ja sen käyttöaste 83,57 prosenttia;

2. panee merkille, että kuten tilintarkastustuomioistuimen vuosikertomuksen 9.24 kohdassa todettiin, sisäisen valvonnan standardit hyväksyttiin vasta marraskuussa 2004 (tilintarkastustuomioistuimen edellä mainitun vuosikertomuksen 9.24 kohta); panee erityisesti merkille vuonna 2004 suoritettujen jälkivalvonnan ja jälkikäteistarkastusten riittämättömän määrän;

3. korostaa, että tilintarkastustuomioistuimen vuosikertomuksessa kaikista EU:n elimistä alueiden komiteaan kohdistui eniten arvostelua (vuosikertomuksen 9.4, 9.5, 9.6, 9.7, 9.9, 9.11 a ja b sekä 9.13 kohta);

4. arvostelee sitä, että sisäisen tarkastuksen toiminnosta huolehti väliaikaisen henkilöstön jäsen, jonka työsuhde perustui lyhytaikaisiin uudistettavissa oleviin sopimuksiin; suhtautuu myönteisesti nyt löydettyyn ratkaisuun;

5. toteaa, että talousarvion valvontavaliokunnan 25. tammikuuta 2006 järjestämässä muiden toimielinten kuulemistilaisuudessa esitettyjen tietojen mukaan Euroopan petostentorjuntavirasto tutkii nyt eräitä asioita;

6. panee merkille, että alueiden komitean ammattiliitot moittivat alueiden komitean hiljattaista uudelleenjärjestelyä, joka tehtiin huolimatta erimielisyyksistä, joihin viitattiin jo edellisissä vastuuvapauden myöntämisestä annetuissa päätöslauselmissa;

7. pitää valitettavana, että tilintarkastustuomioistuin ei voinut ottaa huomioon alueiden komitean vuotuista toimintakertomusta, koska sitä ei ollut laadittu tilintarkastustuomioistuimen tarkastuksen päättymiseen mennessä;

8. odottaa kaikkien alueiden komitean ja talous- ja sosiaalikomitean jakamien rakennusten hankkimis- ja kunnostusmenettelyjä koskevan tilintarkastustuomioistuimen tarkastuksen tuloksia, Belliard I ja II -rakennukset mukaan luettuina; katsoo, että myös Montoyer-rakennuksen kunnostuksesta olisi tehtävä tarkastus; tähdentää, että parlamentti suositteli rakennusten ostoa tuolloin; huomauttaa, että rakennusten vuokraus vähentäisi huomattavasti pienille toimielimille koituvaa riskiä ja että tätä ratkaisua pitäisi harkita vakavana vaihtoehtona tuleville kiinteistöhankkeille; hyväksyy, että arkaluonteisia toimintoja koskevan politiikan seurauksena infrastruktuurista vastaavan yksikön päällikkö on siirtynyt toisiin tehtäviin ja että parhaillaan haetaan uutta henkilöä hänen tilalleen;

9. kehottaa tilintarkastustuomioistuinta alueiden komitean varainhoitoon liittyvien ongelmien valossa laatimaan yksityiskohtaisen analyysin alueiden komitean johtamiskäytännöstä talousarvion ulkopuolisten tilien osalta verrattuna muiden toimielinten käytäntöön;

10. toteaa, että vaikka valtuutettu tulojen ja menojen hyväksyjä ei tarkastuslausumassaan esittänyt mitään virallisia varaumia, hän kuitenkin liitti siihen joukon seuraavia huomautuksia:

- koska pätevän henkilöstön palvelukseenotossa oli vaikeuksia ja koska vuonna 2003 ei suoritettu tarkastuksia, valtuutettu tulojen ja menojen hyväksyjä (alueiden komitean uusi pääsihteeri) ei voinut täysimääräisesti hyötyä sisäisen tarkastuksen yksikön neuvoista ja tuesta vuonna 2004;

- kahden komitean (Euroopan talous- ja sosiaalikomitean sekä alueiden komitean) uusien rakennusten hankintaprosessi oli käytännöllisesti katsoen saatettu loppuun, kun uusi pääsihteeri aloitti tehtävänsä vuoden 2003 loppupuolella, ja tämän vuoksi sopimusasioita ja kunnostusta koskevat päätökset oli jo tehty;

- komission hallinnoiman uuden palkanlaskentasovelluksen (NAP) puutteiden takia eivät edelleenvaltuutetut tulojen ja menojen hyväksyjät eivätkä näiden ennakkotarkastajat kyenneet takaamaan henkilöstön palkanlaskennan oikeellisuutta;

- ennen uusien henkilöstösääntöjen voimaantuloa pyydettyjen korjauskertoimella painotettujen palkkojen siirtojen mittava tarkastus;

11. tunnustaa, että NAP-palkanlaskentasovelluksen puutteet eivät olleet ainoastaan alueiden komitean ongelma, vaan ne koskivat kaikkia elimiä; odottaa tämän ylimenovuoden jälkeen NAP-palkanlaskentasovelluksen toimivan kitkattomasti heti käyttöönotosta lähtien;

12. katsoo, että tietäessään laajentumisesta aiheutuvat haasteet, alueiden komitean olisi pitänyt keskittyä täysin toimivan sisäisen tarkastuksen yksikön perustamiseen vuonna 2004; panee merkille seuraavat erityishaasteet: vuoden 2004 talousarvion huomattava kasvu (50 prosenttia), henkilöstömäärän kasvu (63 prosenttia), uusien jäsenten tulo (43 prosenttia), uusien henkilöstösääntöjen taloudellinen vaikutus ja sääntelyvaikutus sekä uuden varainhoitoasetuksen edelleen käynnissä oleva täytäntöönpano yhdessä sen seikan kanssa, että suurin osa alueiden komitean yksiköistä siirtyi kesäkuussa 2004 uusiin rakennuksiin (Belliard 99–101 ja Belliard 68);

13. panee merkille, että vuoden 2004 aikana alueiden komitea muutti matkakulujen korvaamisia koskevia sääntöjään sekä jäsenille maksettavia matka- ja kokouskustannuksia; lisäksi se uudisti talous- ja hallintoasiain komiteaansa, joka on alueiden komitean merkittävistä taloudellisista ja hallinnollisista päätöksistä kuten talousarviosta, vastuuvapaudesta ja sisäisistä toimintasäännöistä vastuussa oleva poliittinen elin, ja vähensi sen jäsenmäärän viidestätoista kahdeksaan;

14. palauttaa mieliin, että Euroopan petostentorjuntaviraston havaintoihin liittyen Brysselin muutoksenhakutuomioistuimen syyttäjäviranomainen tuli maaliskuussa 2005 siihen tulokseen, että näyttö ei ollut riittävää syytteen nostamiseksi, ja päätti siksi lopettaa asian käsittelyn ilman jatkotoimia; vaatii silti, ottaen huomioon Euroopan petostentorjuntaviraston alueiden komiteassa tapahtuneita petoksia ja sääntöjenvastaisuuksia koskeneen kertomuksen seurannan puutteen vuonna 2004, että alueiden komitea lakkauttaa jäsenten matkakulujen korvaamiseksi tarkoitetun ennakkomaksujärjestelmän ja ottaa käyttöön saman järjestelmän kuin Euroopan talous- ja sosiaalikomitea.

[1] EUVL L 53, 23.2.2004.

[2] EUVL C 301, 30.11.2005, s. 1.

[3] EUVL C 301, 30.11.2005, s. 9.

[4] EYVL L 248, 16.9.2002, s. 1.

[5] EYVL L 356, 31.12.1977, s. 1.

--------------------------------------------------